Moontlikheid vir beurtkrag nou hoogArgieffoto (Pixabay) Die kragnetwerk trek steeds swaar. Verskeie opwekkingseenhede sal hopelik deur die loop van vandag na diens terugkeer, máár die moontlikheid vir beurtkrag is hoog, waarsku Eskom. Die nasionale kragvoorsiener sê in sy jongste verklaring die kragnetwerk sal vanaand en oor die komende weke baie ingeperk word weens ’n voortgesette tekort aan opwekkingskapasiteit. Sou die huidige situasie Eskom later vandag noop om beurtkrag op kort kennisgewing in te stel, sal dit heel waarskynlik tydens die aand se piektyd van 17:00 tot 22:00 gebeur. Die kragvoorsiener moet tans klaarkom sonder 5 232 MW weens beplande instandhoudingswerk. ’n Verdere 14 623 MW is tans onbeskikbaar weens onbeplande onderbrekings. Intussen benadruk Eskom weereens dat beurtkrag slegs as ’n laaste uitweg ingestel sal word. “Ons doen dus ’n beroep op alle Suid-Afrikaners om voort te gaan om elektrisiteit tussen 05:00 en 09:00 en weer tussen 16:00 en 22:00 spaarsaam te gebruik.”